《念奴娇 咏雁》
明代·林鸿

登临送目，正木落衡皋，水寒湘渚。碧海青天三万里，望断惊弦弱羽。

字写璇空，阵横紫塞，梦入黄芦雨。锦笺一劄，漫留别后愁语。

空江水碧沙明，閒情谁与，共晚汀鸥鹭。二十五弦弹古恨，逐伴又还飞去。

仙掌月明，长门灯暗，多少悲凉处。千秋哀怨，秖今犹绕筝柱。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。